Եվգենի Սատանովսկի

Եվգենի Յանովիչ Սատանովսկի (ռուս.՝ Евгений Янович Сатановский, հունիսի 15, 1959(1959-06-15), Մոսկվա, ԽՍՀՄ), ռուսաստանցի արևելագետ և տնտեսագետ, Իսրայելի և Մերձավոր Արևելքի այլ երկրների քաղաքականության և տնտեսագիտության ոլորտի առաջատար փորձագետներից մեկը։ «Մերձավոր Արևելքի ինստիտուտ» (նախկինում՝ Իսրայելի և Մերձավոր Արևելքի հետազոտությունների ինստիտուտ) հետազոտական կենտրոնի հիմնադիր և նախագահ։ Տնտեսագիտության թեկնածու, պրոֆեսոր։
Ռուսաստանի հրեական վեհաժողովի երրորդ նախագահ (2001-2004)։
ՌԴ Պետական դումայի քաղաքացիական հասարակության զարգացման, հասարակական և կրոնական միավորումների հիմնախնդիրների հարցերով կոմիտեի խղճի ազատության և կրոնական միավորումների ոլորտում օրենսդրության կատարելագործման փորձագիտական խմբի անդամ։


== Կենսագրություն ==
Եվգենի Սատանովսկին ծնվել է 1959 թվականի հունիսի 15-ին Մոսկվայում` մետաղագործական սարքավորումների կոնստրուկտորի ընտանիքում ։ Սատանովսկիների ընտանիքը սերում է Արևմտյան Ուկրաինայի Սատանով քաղաքից։
1980 թվականին ավարտել է Մոսկվայի պողպատի և համաձուլվածքների ինստիտուտը և աշխատել է մետաղագործական գործարանների նախագծման պետական ինստիտուտի խողովակագլոցման բաժնում որպես ինժեներ ։ 1984 թվականին, հոր մահվան պատճառով, ընտանիքը պահելու համար, նա աշխատանքի է անցել «Մուրճ և մանգաղ» գործարանում որպես տաք գլոցման արտադրամասի բանվոր։
1982 թվականին Սերգեյ Լուգովսկու ազդեցությամբ, որի հայրը աշխատում էր Սատանովսկու հոր հետ Մոսկվայի պողպատի ինստիտուտում, մտել է եբրայերենի ուսումնասիրության նրա խմբակ։ 1980-ական թվականների կեսերին մասնակցել է հրեական հասարակական կյանքին և դարձել պատմաազգագրական հանձնաժողովի անդամ։ 1988 թվականին նա թողել է գործարանը և սկսել զբաղվել բիզնեսով՝ 1989 թվականին դառնալով «Արիել» ընկերությունների ֆինանսաարդյունաբերական խմբի նախագահ։
1993 թվականից՝ Մերձավոր Արևելքի ինստիտուտի նախագահն է (մինչև 1995 թվականը՝ Իսրայելի հետազոտությունների ինստիտուտ, մինչև 2005 թվականը՝ Իսրայելի և Մերձավոր Արևելքի հետազոտությունների ինստիտուտ)։
1999 թվականին Ռուսաստանի գիտությունների ակադեմիայի Արևելագիտության ինստիտուտում, տնտեսագիտության դոկտոր, պրոֆեսոր Վլադիմիր Իսաևի գիտական ղեկավարությամբ, պաշտպանել է «90-ականներին իսրայելական հասարակության տնտեսական զարգացման առանձնահատկությունը» թեմայով գիտական թեզը (մասնագիտություն՝ 08.00.14 Համաշխարհային տնտեսություն և միջազգային տնտեսական հարաբերություններ)՝ ստանալով գիտությունների թեկնածուի կոչում։
1995 թվականից Վլադիմիր Գուսինսկու առաջարկով Սատանովսկին ներգրավվել է Ռուսաստանի հրեական վեհաժողովի ստեղծման աշխատանքներին։ 2001-2004 թվականներին եղել է Ռուսաստանի հրեական վեհաժողովի երրորդ նախագահը։ Այդ պաշտոնում փոխարինել է Լեոնիդ Նեվզլինին ։ Նախկինում նա փոխնախագահն էր, որը պատասխանատու էր բարեգործության, բարձրագույն աշխարհիկ կրթության, մշակույթի, գիտության և սպորտի համար։ Հրեական համաշխարհային վեհաժողովի տնօրենների խորհրդի անդամ է։
Սատանովսկին Մերձավոր Արևելքի տարածաշրջանի աշխարհաքաղաքականություն և տնտեսագիտություն է դասավանդում Մոսկվայի պետական համալսարանին կից Ասիայի և Աֆրիկայի երկրների ինստիտուտի հրեական ուսումնասիրությունների ամբիոնում, Հրեական ուսումնասիրությունների և հրեական քաղաքակրթության կենտրոնի իսրայելագիտության ամբիոնի վարիչն է։ 1998 թվականից դասախոսել է Դուբնովի անվան բարձրագույն հումանիտար դպրոցում (Մոսկվայի եբրայական համալսարան)։ Դասավանդել է նաև Մոսկվայի միջազգային հարաբերությունների պետական ինստիտուտում։
Որպես փորձագետ և բանախոս մասնակցում է մասնագիտացված գիտական կոնֆերանսներին։ «Վեստի FM» ռադիոկայանում մասնակցում է իր ընկեր Վլադիմիր Սոլովյովի հաղորդումներին, որտեղ երկուշաբթիից ուրբաթ Սերգեյ Կորնեևսկու հետ վարում է նաև «Երեքից հինգը» հաղորդաշարը։ Ռուսական հասարակական-քաղաքական թոք շոուների մասնակից է պետական հեռուստաալիքներում, այդ թվում՝ «Երեկո Վլադիմիր Սոլովյովի հետ» (2015 թվականից)։


== Անձնական կյանք ==
Ամուսնացած է Մարիայի հետ, նրանք ունեն երկու երեխա և երեք թոռ։


== Սատանովսկին և հայերը ==
Եվգենի Յանովիչը հայտնի է իր հայանպաստ ելույթներով, նշված հաղորդաշարերի ժամանակ, հարցազրույցներում և հոդվածներում և բազմիցս արտահայտվել է ի պաշտպանություն հայերի, Արցախի Հանրապետության, Հայոց ցեղասպանության ճանաչման։
2020 թվականի հայ-ադրբեջանական պատերազմի օրերին մշտապես պաշտպանում է հայկական կողմին՝ դատապարտելով ադրբեջանա-թուրքական ագրեսիան։


== Հրապարակումներ ==


=== Գրքեր ===


=== Հոդվածներ ===


=== Ժողովածուներ ===
Актуальные проблемы Ближнего Востока. Материалы конференции. — М., 1998. — ISBN 5-89394-018-0.


== Ծանոթագրություններ ==


== Արտաքին հղումներ ==
 Сатановский, Евгений Янович՝ հոդվածը Հրեական էլեկտրոնային հանրագիտարանում
Եվգենի Յանովիչ Սատանովսկու տեսաալիքը YouTube-ում
Եվգենի Սատանովսկի Թվիթթերում
Եվգենի Յանովիչ Սատանովսկու կենսագրությունը ՌԻԱ Նովոստի գործակալության կայքում
Եվգենի Յանովիչ Սատանովսկին «Էխո Մոսկվի» ռադիոկայանի եթերում
Հարցազրույց Եվգենի Սատանովսկու հետ ռադիո «Ֆակուլտետում»
Մերձավոր Արևելքի ինստիտուտ
Եվգենի Յանովիչ Սատանովսկին ՝ Ռուսաստանի գիտական մեջբերման ինդեքսում
Եվգենի Սատանովսկի // Հրեական գործակալություն Սոխնուտ
Եվգենի Սատանովսկի. «Հրեական աստվածն առատաձեռն է հրաշքներով»։ Մերձավոր Արևելքի ինստիտուտի նախագահը խոսում է արաբական նոր հեղափոխությունների պատճառների և հետևանքների մասին // Lechaim, April 2011 Nisan 5771 - 4 (228)
Եվգենի Սատանովսկի. Բարաք Օբաման չխուսափեց ամերիկացիների համակարգային սխալից (հարցազրույց) // ՏԱՍՍ